Eskom-tegnikus vas oor omkoopgeldArgieffoto: GCIS ŉ Tegnikus van Eskom is in hegtenis geneem nadat hy na bewering omkoopgeld van ŉ sakeman wou bekom, het die direktoraat vir prioriteitsmisdaadondersoeke (die Valke), Donderdag gesê. Die 30-jarige man moes glo die kragvoorsiening by ŉ sakeperseel opgradeer toe hy omkoopgeld van R30 000 van die sakeman wou bekom, het brig. Hangwani Mulaudzi, woordvoerder van die Valke, gesê. “Hy het na bewering die eienaar genader nadat hy in Mei vanjaar planne, om die kragtoevoer op te gradeer, teruggetrek het. Die sakeman het in Junie nog ŉ aansoek ingedien, en die verdagte het hom gekontak om met hom te vergader. Tydens die vergadering het die verdagte glo onderneem om die sakeman te help om die kragtoevoer op te gradeer, teen ŉ fooitjie,” het Mulaudzi gesê. “Die saak is by Eskom aangemeld en dit is aan die Valke oorgegee om verder ondersoek in te stel.” Die verdagte is tydens ŉ geheime operasie in hegtenis geneem toe hy R10 000 in ontvangs geneem het. Hy sal na verwagting Vrydag in die Randburg-landdroshof verskyn.